RO Jurnalul Oficial al Uniunii Europene L 78/31

REGULAMENTUL (UE) 2016/439 AL COMISIEI

din 23 martie 2016

de modificare a anexei IV la Regulamentul (CE) nr. 396/2005 al Parlamentului European și al Consiliului, privind Cydia pomonella Granulovirus (CpGV), carbura de calciu, iodura de potasiu, bicarbonatul de sodiu, substanța rescalure, Beauveria bassiana, sușa ATCC 74040, și Beauveria bassiana, sușa GHA

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 5 alineatul (1),

întrucât:

(1) Pentru Cydia pomonella Granulovirus (CpGV), carbura de calciu, iodura de potasiu, bicarbonatul de sodiu, substanța rescalure, Beauveria bassiana, sușa ATCC 74040, și Beauveria bassiana, sușa GHA, nu au fost stabilite LMR-uri specifice. Deoarece aceste substanțe nu au fost incluse nici în anexa IV la Regulamentul (CE) nr. 396/2005, se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv. Iodura de potasiu este inclusă în anexa IV la Regulamentul (CE) nr. 396/2005.

(2) În ceea ce privește Cydia pomonella Granulovirus (CpGV), Autoritatea Europeană pentru Siguranța Alimentară (denumită în continuare „autoritatea”) a concluzionat (2) că aceste virusuri nu sunt patogene pentru oameni și nu vor produce nicio toxină. Prin urmare, se consideră oportună includerea acestei substanțe în anexa IV la Regulamentul (CE) nr. 396/2005.

(3) În ceea ce privește carbura ce calciu, autoritatea a concluzionat (3) că această substanță nu intră în lanțul alimentar uman. Prin urmare, se consideră oportună includerea acestei substanțe în anexa IV la Regulamentul (CE) nr. 396/2005.

(4) Iodura de potasiu reprezintă o substanță minerală care poate fi utilizată în producerea de suplimente alimentare, în conformitate cu Directiva 2002/46/CE a Parlamentului European și a Consiliului (4). În acest context, se consideră oportună eliminarea pentru această substanță a notei de subsol care prevede evaluarea în conformitate cu articolul 12 din Regulamentul (CE) nr. 396/2005.

(5) Bicarbonatul de sodiu este aprobat ca substanță de bază în conformitate cu Regulamentul (CE) nr. 1107/2009 al Parlamentului European și al Consiliului (5). Având în vedere Regulamentul de punere în aplicare (UE) 2015/2069 al Comisiei (6), Comisia consideră oportună includerea acestei substanțe în anexa IV la Regulamentul (CE) nr. 396/2005.

(6) În ceea ce privește substanța rescalure, autoritatea a concluzionat (7) că este oportună includerea acesteia în anexa IV la Regulamentul (CE) nr. 396/2005.

(7) În ceea ce privește Beauveria bassiana, sușa ATCC 74040, și Beauveria bassiana, sușa GHA (8), autoritatea nu s-a putut pronunța cu privire la evaluarea riscului alimentar pentru consumatori, deoarece unele informații nu au fost disponibile și a fost necesară o analiză mai aprofundată de către gestionarii de risc. O astfel de analiză mai aprofundată a fost redată în rapoartele de examinare corespunzătoare (9) (10), a căror concluzie a fost că riscul pe care îl prezintă metaboliții din aceste substanțe la adresa omului este neglijabil. Având în vedere aceste concluzii, Comisia consideră oportună includerea acestor substanțe în anexa IV la Regulamentul (CE) nr. 396/2005.

(8) Prin urmare, Regulamentul (CE) nr. 396/2005 ar trebui modificat în consecință.

(9) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexa IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 23 martie 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Conclusion on the peer review of the pesticide risk assessment of the active substance Cydia pomonella granulovirus (Concluzia evaluării inter pares a riscului utilizării ca pesticid a substanței active Cydia pomonella granulovirus). EFSA Journal 2012;10(4):2655. [40 pp.] doi:10.2903/j.efsa.2012.2655.

(3) Autoritatea Europeană pentru Siguranța Alimentară; Conclusion on the peer review of the pesticide risk assessment of the active substance calcium carbide (Concluzia evaluării inter pares a riscului utilizării ca pesticid a substanței active carbură de calciu). EFSA Journal 2011;9(10):2419. [48 pp.] doi:10.2903/j.efsa.2011.2419.

(4) Directiva 2002/46/CE a Parlamentului European și a Consiliului din 10 iunie 2002 referitoare la apropierea legislațiilor statelor membre privind suplimentele alimentare (JO L 183, 12.7.2002, p. 51).

(5) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(6) Regulamentul de punere în aplicare (UE) 2015/2069 al Comisiei din 17 noiembrie 2015 de aprobare a substanței de bază bicarbonat de sodiu, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare, și de modificare a anexei la Regulamentul de punere în aplicare (UE) nr. 540/2011 al Comisiei (JO L 301, 18.11.2015, p. 42).

(7) Autoritatea Europeană pentru Siguranța Alimentară, 2015. Conclusion on the peer review of the pesticide risk assessment of the active substance rescalure (Concluzia evaluării inter pares a riscului utilizării ca pesticid a substanței active rescalure). EFSA Journal 2015;13(2):4031, 40 pp.

(8) Autoritatea Europeană pentru Siguranța Alimentară, 2013. Conclusion on the peer review of the pesticide risk assessment of the active substances Beauveria bassiana strains ATCC-74040 and GHA (Concluzia evaluării inter pares a riscului utilizării ca pesticid a substanțelor active Beauveria bassiana, sușele ATCC-74040 și GHA). EFSA Journal 2013;11(1):3031. 44 pp.

(9) Raportul de examinare pentru substanța activă Beauveria bassiana, sușa ATCC 74040, finalizat în cadrul reuniunii din 11 iulie 2008 a Comitetului permanent pentru lanțul alimentar și sănătatea animală, în vederea includerii substanței Beauveria bassiana, sușa ATCC 74040, în anexa I la Directiva 91/414/CEE. SANCO/1546/08 – rev. 5, 11 iulie 2014.

(10) Raportul de examinare pentru substanța activă Beauveria bassiana, sușa GHA, finalizat în cadrul reuniunii din 11 iulie 2008 a Comitetului permanent pentru lanțul alimentar și sănătatea animală, în vederea includerii substanței Beauveria bassiana, sușa GHA, în anexa I la Directiva 91/414/CEE. SANCO/1547/08 – rev. 5, 11 iulie 2014.